****

**KLAIPĖDOS MIESTO SAVIVALDYBĖS TARYBA**

**SPRENDIMAS**

**DĖL KLAIPĖDOS MIESTO SAVIVALDYBĖS TARYBOS 2013 M. VASARIO 28 D. SPRENDIMO NR. T2-36 „DĖL KLAIPĖDOS MIESTO SAVIVALDYBĖS ADMINISTRACIJOS DIREKTORIAUS REZERVO NAUDOJIMO TAISYKLIŲ PATVIRTINIMO“ PAKEITIMO**

2015 m. gruodžio 22 d. Nr. T2-359

Klaipėda

Vadovaudamasi Lietuvos Respublikos vietos savivaldos įstatymo 18 straipsnio 1 dalimi ir Lietuvos Respublikos biudžeto sandaros įstatymo 25 straipsnio 2 dalimi, Klaipėdos miesto savivaldybės taryba nusprendžia:

1. Pakeisti Klaipėdos miesto savivaldybės administracijos direktoriaus rezervo naudojimo taisykles, patvirtintas Klaipėdos miesto savivaldybės tarybos 2013 m. vasario 28 d. sprendimu Nr. T2-36 „Dėl Klaipėdos miesto savivaldybės administracijos direktoriaus rezervo naudojimo taisyklių patvirtinimo“:

1.1. pakeisti 5 punktą ir jį išdėstyti taip:

„5. Rezervo lėšos naudojamos:

5.1. ekstremalioms situacijoms ir (arba) ekstremaliems įvykiams likviduoti, jų padariniams šalinti ir padarytiems nuostoliams iš dalies apmokėti;

5.2. gaisrų ir stichinių nelaimių: smarkių audrų, ciklonų, žemės drebėjimų, jūrų ar upių potvynių, žaibų, padariniams likviduoti ir jų padarytiems nuostoliams iš dalies apmokėti.“;

1.2. pakeisti 7 punktą ir jį išdėstyti taip:

„7. Prašymas skirti lėšas iš rezervo teikiamas Savivaldybės administracijos direktoriui. Prašymai turi būti pateikti ne vėliau kaip per mėnesį nuo Taisyklių 5 punkte nurodytų aplinkybių.“;

1.3. pakeisti 9 punktą ir jį išdėstyti taip:

„9. Ne vėliau kaip per 3 darbo dienas nuo pirmo prašymo gavimo dienos Savivaldybės administracijos direktoriaus pavedimu Savivaldybės administracijos Finansų ir turto departamento Turto skyrius parengia Savivaldybės administracijos direktoriaus įsakymo projektą dėl komisijosprašymams nagrinėti (toliau – komisija) sudarymo. Nagrinėdama prašymus, komisija nustato, ar nuostoliai padaryti dėl Taisyklių 5 punkte nurodytų aplinkybių, tiria aplinkybes, kuriomis padaryti nuostoliai, nustato jų dydį.“;

1.4. pakeisti 11 punktą ir jį išdėstyti taip:

„11. Savivaldybės administracijos direktorius, įvertinęs komisijos pateiktas išvadas, ne vėliau kaip per 7 darbo dienas nuo jų pateikimo priima sprendimą dėl lėšų Taisyklių 5 punkte nurodytų įvykių padariniams šalinti ir padarytiems nuostoliams iš dalies apmokėti skyrimo.“

2. Nustatyti, kad šis sprendimas įsigalioja 2016 m. sausio 1 d.

3. Skelbti šį sprendimą Teisės aktų registre ir Klaipėdos miesto savivaldybės interneto svetainėje.

|  |  |
| --- | --- |
| Savivaldybės meras | Vytautas Grubliauskas |